Ռենատա Տեբալդի

Ռենատա Տեբալդի (իտալերեն՝ Renata Tebaldi, փետրվարի 1, 1922(1922-02-01)[…], Պեզարո, Մարկե, Իտալիայի թագավորություն[…] - դեկտեմբերի 19, 2004(2004-12-19)[…], Սան Մարինո, Սան Մարինո), իտալացի հռչակավոր օպերային երգչուհի (լիրիկական սոպրանո)։
Ուսանել է Կարմեն Մելիսի մոտ։ Օպերային բեմի վրա դեբյուտը կայացել է 1944 թվականին։ 1946 թվականին ընդգրկվել է «Լա Սկալա» օպերային թատրոնի թատերախմբում։ 1955-1963 թվականներին երգել է Մետրոպոլիտեն օպերայում։ Հանդես է եկել և ձայնագրություններ թողարկել դիրիժորներ Տուլիո Սերաֆինի, Հերբերտ ֆոն Կարայանի, Լամբերտո Գարդելլիի, Գեորգ Շոլտիի, Կառլ Բյոմի, Ջեյմս Լիվայնի հետ։


== Վաղ տարիներ և կրթություն ==
Ռենատա Տեբալդին ծնվել է 1922 թվականի փետրվարի 1-ին Իտալիայի Պեզարո քաղաքում։ Հայրը՝ Տեոբալդո Տեբալդին, թավջութակահար էր, իսկ մայրը՝ Ջուզեպինա Բարբիերին՝ բուժքույր։ Նախքան իր ծնվելը ծնողներն ամուսնալուծվեցին, և Տեբալդին մեծացավ մորական տատի ու պապի տանը՝ Լանգիրանոյում։
3 տարեկանում հիվանդացած լինելով պոլիոմիելիտով՝ սկսում է հետաքրքրվել երաժշտությամբ և ընդգրկվում է Լանգիրանոյի եկեղեցական երգչախմբում։ 13 տարեկանում մայրն ուղարկում է դաշնամուրի դասընթացների՝ Պարմա՝ Ջուզեպինա Պասանիի մոտ, որը նախաձեռնում է, որ Տեբալդին վոկալի դասեր վերցնի Պարմայի կոնսերվատորիայում երգեցողություն դասավանդող Իտալո Բրանկուչիի մոտ։ 17 տարեկանում Տեբալդին ընդունվեց Պարմայի կոնսերվատորիա՝ ուսանելով Բրանկուչիի և Էտորե Կամպոլյիանիի մոտ, այնուհետև տեղափոխվեց Պեզարոյի Ռոսսինիի երաժշտական լիցեյ՝ ուսանելով Կարմեն Մելիսի մոտ, այնուհետև վերջինիս միջնորդությամբ՝ Ջուզեպե Պաիսի մոտ։ Ավելի ուշ դասընթացների էր հաճախում Նյու Յորքում՝ Բևերլի Փեք Ջոնսոնի մոտ։


== Կարիերան Իտալիայում ==
Տեբալդին առաջին անգամ բեմ դուրս եկավ 1944 թվականին Ռովիգոյում կատարելով Ելենայի դերերգը Առիգո Բոյտոյի Մեֆիստոֆել օպերայում։ Պարմայում հանդես եկավ Բոհեմ, Ընկեր Ֆրից, Անդրե Շենիե օպերաներում։ Մեծ աղմուկ հանեց, երբ 1946 թվականին Տրիեստում կատարեց Դեզդեմոնայի դերերգը, Օթելլոն կատարում էր Ֆրանչեսկո Մերլին։
Նա մեծ հաջողության հասավ 1946 թվականին, երբ լսումների գնաց Արտուրո Տոսկանինիի մոտ։ Վերջինս տպավորված էր և նրան անվանեց «հրեշտակի ձայն»։ Տեբալդին առաջին անգամ հանդես եկավ Լա Սկալայում 1946 թվականին․ նա մասնակցում էր այն համերգին, որով նշանավորվեց թատրոնի վերաբացումը Երկրորդ համաշխարհային պատերազմից հետո։ Նա հանդես էր գալիս Ռոսսինիի «Մովսեսը Եգիպտոսում» բիբլիական օպերայում, ինչպես նաև Վերդիի Te Deum օպերայում՝ սոպրանոյի արարը։ 1946 թվականին Լանգիրանոյում Մեֆիստոֆել և Էլզա օպերաներում կատարում էր Մարգերիտայի և Ելենայի դերերգերը։ Հաջորդ տարի նա հայտնվեց Բոհեմում, ինչպես նաև կատարեց Եվայի դերերգը Նյուրնբերգի մայսթերզինգերներում։ Տոսկանինին ոգևորեց վերջինիս կատարել Աիդայի դերերգը և հրավիրեց նրան իր ստուդիա՝ դերը փորձելու համար։ Տեբալդին այն կարծիքին էր, որ Աիդայի դերը դրամատիկ սոպրանոյի համար է, սակայն Տոսկանինին նրան համոզեց, և Ռենատան Լա Սկալայի բեմ դուրս եկավ 1950 թվականին Մարիո դել Մոնակոյի և Ֆեդորա Բարբիերիի հետ՝ Անտոնինո Վոտտոյի դիրիժորությամբ։ Սա Ռենատայի երիտասարդ կարիերայի ամենամեծ հաջողությունն էր, որը նախանշեց նրա միջազգային կարիերայի սկիզբը։
1953 թվականին նրա ձայնն օգտագործվեց «Աիդա»-ի ֆիլմային տարբերակում, Սոֆի Լորենի մարմնավորած կերպարի հնչյունավորման համար։


== Ծանոթագրություններ ==


== Արտաքին հղումներ ==
Official Website of the Committee Renata Tebaldi
Tebaldi, Renata -- Encyclopædia Britannica
'La Tebaldi' app  Site Archived 2013-01-22 at the Wayback Machine.
Renata Tebaldi a New Tribute Archived 2008-06-25 at the Wayback Machine.